ORDE do 25 de outubro de 2010 pola que se amplía a dotación orzamentaria e o prazo de xustificación da subvención convocada ao abeiro da Orde do 22 de xullo de 2010, pola que se establecen as bases reguladoras para a concesión, en réxime de concorrencia competitiva, das subvencións a concellos de Galicia para a adecuación e modernización de equipamentos comerciais en desenvolvemento do Plan Ágora, agora Re-comercia 2010-2013, e se procede á súa convocatoria para o ano 2010. (Código de procedemento IN223A-presentación electrónica).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 27/10/2010

A Orde do 22 de xullo de 2010, publicada no Diario Oficial de Galicia nº 145, do 30 de xullo, establece as bases reguladoras para a concesión, en réxime de concorrencia competitiva, de subvencións a concellos de Galicia para a adecuación e modernización de equipamentos comerciais, en desenvolvemento do Plan Ágora, agora Re-comercia e procede á súa convocatoria para o ano 2010 (IN223A-presentación electrónica).
No artigo 1.3º da orde e 2.1º do anexo I-bases reguladoras precísase que as devanditas subvencións serán financiadas co crédito correspondente á aplicación orzamentaria 08.03.751-A.761.3, Transferencias de capital. Corporacións locais. Ordenación de espazos comerciais municipais, por un importe total de 7.424.000 euros, distribuídos en dúas anualidades, ano 2010: 3.324.000 euros, ano 2011: 4.100.000 euros.
Tamén se sinala que poderán incrementarse as contías previstas, e publicaranse no Diario Oficial de Galicia o aludido incremento, no caso da existencia dunha maior dispoñibilidade orzamentaria, sempre que os fondos para este incremento procedan dunha xeración, ampliación ou incorporación de crédito, así como da existencia de remanentes doutras convocatorias financiados con cargo ao mesmo crédito incluídos no mesmo programa ou en programas do mesmo servizo.
Co obxecto de poder amparar o maior número de solicitudes, e posto que a dotación inicial resulta insuficiente, tramítase o correspondente expediente de ampliación de crédito, polo que cómpre, mediante esta orde, ampliar a dotación orzamentaria consignada inicialmente para a concesión das mencionadas subvencións.
Así mesmo, no seu artigo 16.1º establécese que para cobrar a subvención concedida, o beneficiario deberá presentar, no respectivo departamento territorial, a seguinte documentación, por duplicado en orixinal ou copia compulsada, polo menos unha delas, terá de prazo para presentala ata o 20 de novembro de 2010, e o 20 de novembro de 2011 para as subvencións plurianuais.
Tendo en conta o atraso producido na resolución da devandita axuda, motivado polo volume de solicitudes presentadas, e polo longo proceso de avaliación, e co fin de viabilizar os procesos de xestión e dado que non se causa prexuízo a terceiros, procede modificar o devandito precepto.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, reguladora da Xunta e da súa Presidencia, e demais disposicións de xeral aplicación,
DISPOÑO:
Artigo 1º.-Financiamento.
1. Amplíase a dotación orzamentaria prevista para a anualidade 2011 na orde desta consellería do 22 de xullo de 2010, publicada no Diario Oficial de Galicia nº 145, do 30 de xullo, pola que se establecen as bases reguladoras para a concesión, en réxime de concorrencia competitiva, das subvencións a concellos de Galicia, para a adecuación e modernización de establecementos comerciais, en desenvolvemento do Plan Ágora, agora Re-comercia 2010-2013, e se procede á súa convocatoria para o ano 2010 (código de procedemento IN223A-presentación electrónica).
2. O incremento da dotación para a anualidade de 2011 será de 1.091.000 euros con cargo á aplicación orzamentaria 08.03.751-A.761.3, Transferencias de capital. Corporacións locais. Ordenación de espazos comerciais, dos orzamentos xerais da Comunidade Autónoma de Galicia.
Unha vez efectuado este incremento, o importe da dotación orzamentaria previsto para a anualidade de 2011 ascende a 5.191.000 euros.
3. En todo caso, a concesión das axudas reguladas na dita orde estará limitada ás dispoñibilidades orzamentarias.
Artigo 2º.-Xustificación da subvención.
O primeiro parágrafo do número 1º do artigo 16 do anexo I da referida orde queda redactado nos seguintes termos:
«1. Para cobrar a subvención concedida, o beneficiario deberá presentar, no respectivo departamento territorial, a seguinte documentación, por duplicado en orixinal ou copia compulsada, polo menos unha delas, tendo de prazo para presentala ata o 20 de decembro de 2010, e o 20 de novembro de 2011 para as subvencións plurianuais. (...)».
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de outubro de 2010.
Javier Guerra Fernández
Conselleiro de Economía e Industria